《青山高》
明代·周是修

青山高，白云深，君不来，伤我心。青山高，白云长，君不来，断我肠。

断我肠，在何许，洞庭之下潇湘浦。昨夜瑶琴一曲中，辗转离鸾为君苦。

复对青山歌白云，千里万里遥思君。遥思君，君不知，遥思君，无已时。

青山自青云自白，天地悠悠自南北。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。